Phelippe, duc de Bourgoingne, conte de Flandres, d’Artois et de Bourgoingne, palatin, seigneur de Salins et de Malines, savoir faisons, à tous présens et avenir que les libertez, franchises, immunités, chartes, previlleiges et confirmacions d’icelles données et ouctroyez par nos predecesseurs ducs de Bourgoingne, dont Dieu vueille avoir les âmes, à nos bien amez les Maieur, eschevins, commune et habitans de notre ville d’Auxonne, si comme en leurs chartres, previlleiges elles sont escriptes, nous avons aujourd’hui, en l’église parroichiale de notre dicte ville jurées, louéés et confermés, jurons, louhons et confermons, par ces présentes, ainsi que ont fait nosdiz predecesseurs au temps passé, et promectons les tenir et garder fermement et par nos officiers faire tenir et garder sans enfreindre et sans jamais par nous ne par autre venir faire, ne souffrir venir au contraire. Et avec ce voulons que nos héritiers et successeurs quant ils venront premièrement au gouvernement dudit duché, les jurent en la dicte église ainsi que esdiz previlleiges est plus à plain contenu si requis en sont. Et pareillement nous ont juré et promis les diz Maïeur, eschevins, commune et habitans d’icelle notre ville, d’estre nos bons, loyaulz et obéissans subjects, de garder de leur povoir nos droicts, seigneuries et noblesses et de paier nos rentes et revenus qu’ils nous doivent. Et afin que ce soit ferme chouse et estable à tousjourmais, nous avons fait mectre notre scel à ces presentes. Donné en notre ville d’Auxonne, le troisième jour de mars l’an de grâce mil quatre cens vingt et sept. Ainsi signé: Par monseigneur le Duc, Q. MENARD.